CELEX: 32013D0121
Language: mt
Date: 2013-03-07 00:00:00
Title: 2013/121/UE: Deċiżjoni tal-Kummissjoni tas- 7 ta’ Marzu 2013 dwar ir-rekwiżiti tas-sikurezza li għandhom jiġu sodisfatti mill-istandards Ewropej dwar ċerti sits għat-tfal skont id-Direttiva 2001/95/KE tal-Parlament Ewropew u tal-Kunsill dwar is-sikurezza ġenerali tal-prodotti  Test b’relevanza għaż-ŻEE

8.3.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 65/23
            
         DEĊIŻJONI TAL-KUMMISSJONI
   tas-7 ta’ Marzu 2013
   dwar ir-rekwiżiti tas-sikurezza li għandhom jiġu sodisfatti mill-istandards Ewropej dwar ċerti sits għat-tfal skont id-Direttiva 2001/95/KE tal-Parlament Ewropew u tal-Kunsill dwar is-sikurezza ġenerali tal-prodotti
   (Test b’relevanza għaż-ŻEE)
   (2013/121/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2001/95/KE tal-Parlament Ewropew u tal-Kunsill tat-3 ta’ Diċembru 2001 dwar is-sikurezza ġenerali tal-prodotti (1), u b’mod partikolari l-Artikolu 4(1)(a) tagħha,
   Billi:
   
               (1)
            
            
               Il-prodotti li jikkonformaw mal-istandards nazzjonali li jittrasponu l-istandards Ewropej imfassla skont id-Direttiva 2001/95/KE u riferiti f’Il-Ġurnal Uffiċjali tal-Unjoni Ewropea jibbenefikaw minn preżunzjoni dwar is-sikurezza.
            
         
               (2)
            
            
               L-istandards Ewropej għandhom jitfasslu abbażi tar-rekwiżiti tas-sikurezza maħsuba biex jiżguraw li l-prodotti li jikkonformaw mal-istandards jissodisfaw ir-rekwiżiti ġenerali tas-sikurezza stipulati fl-Artikolu 3 tad-Direttiva 2001/95/KE.
            
         
               (3)
            
            
               L-istandards Ewropej EN 14988-1:2006 (Parti 1: Rekwiżiti dwar is-sikurezza) u EN 14988-2:2006 (Parti 2: Metodi ta’ ttestjar) għas-siġġijiet għolja tat-tfal jeħtieġ jiġu riveduti. B’mod partikolari, hemm bżonn li jiġu introdotti rekwiżiti tas-sikurezza aktar stretti fir-rigward tal-perikli marbuta mal-waqgħat u mat-tħabbil perikoluż fl-irbit.
            
         
               (4)
            
            
               L-istandard Ewropew EN 1272: 1998 (Rekwiżiti ta’sikurezza u metodi ta’ ttestjar) għal siġġijiet li jeħlu mal-mejda mhux riferit f’Il-Ġurnal Uffiċjali tal-Unjoni Ewropea. Bħala konsegwenza, l-istandards nazzjonali li jittrasponu l-istandard Ewropew ma jagħtux lok għal preżunzjoni dwar is-sikurezza.
            
         
               (5)
            
            
               Ma jeżisti l-ebda standard Ewropew għal siġġijiet tat-tfal jew għal sits ta’ sostenn għat-tfal.
            
         
               (6)
            
            
               Għaldaqstant hu l-każ li jiġu determinati r-rekwiżiti maħsuba sabiex jiżguraw li tali sits għat-tfal ikunu jissodisfaw ir-rekwiżit ta’ sikurezza ġenerali stabbilit fl-Artikolu 3 tad-Direttiva 2001/95/KE.
            
         
               (7)
            
            
               Il-miżuri previsti f’din id-Deċiżjoni huma skont l-opinjoni tal-Kumitat dwar is-Sikurezza Ġenerali tal-Prodotti,
            
         ADOTTAT DIN ID-DEĊIŻJONI:
   Artikolu 1
   Definizzjonijiet
   Għall-finijiet ta’ din id-Deċiżjoni, għandhom japplikaw id-definizzjonijiet li ġejjin:
   
               (a)
            
            
               “Sit ta’ sostenn għat-tfal” tfisser prodott intenzjonat biex jitwaħħal fuq siġġu tal-adulti biex jgħolli l-pożizzjoni bil-qiegħda ta’ tifel, sa meta jkollu 36 xahar, li jkun kapaċi joqgħod bilqiegħda waħdu;
            
         
               (b)
            
            
               “Siġġu tat-tfal” tfisser siġġu maħsub biex ipoġġi tifel wieħed, bid-daqs aġġustat skont l-età u maħsub biex jitqiegħed mal-art;
            
         
               (c)
            
            
               “Siġġu għoli tat-tfal” tfisser siġġu li jieqaf waħdu, li jgħolli t-tfal ta’ bejn 6 xhur u 36 xahar bejn wieħed u ieħor sal-għoli tal-mejda tal-ikel, maħsub għal meta wieħed jitma’ lil tifel li jkun kapaċi joqgħod bilqiegħda waħdu, kemm-il darba t-tifel ikun maqful sew fil-pożizzjoni bilqiegħda;
            
         
               (d)
            
            
               “Siġġu li jeħel mal-mejda” tfisser siġġu li normalment jintuża għal tfal li kapaċi joqogħdu bilqiegħda weħidhom, u li huwa maħsub biex jitwaħħal ma’ mejda jew ma’ xi wiċċ orizzontali ieħor.
            
         Artikolu 2
   Ir-rekwiżiti tas-sikurezza
   Ir-rekwiżiti speċifiċi dwar is-sikurezza fil-każ tal-prodotti msemmija fl-Artikolu 1, li għandhom ikunu sodisfatti mill-istandards Ewropej imsemmija fl-Artikolu 4(1) tad-Direttiva 2001/95/KE, huma stipulati fl-Anness ta’ din id-Deċiżjoni.
   Artikolu 3
   Id-dħul fis-seħħ
   Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   
      Magħmul fi Brussell, is-7 ta’ Marzu 2013.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 11, 15.1.2002, p. 4.
   
      ANNESS
      
         REKWIŻITI DWAR IS- SIKUREZZA ĠENERALI
      
      Meta jintużaw bl-iskop maħsuba għalih jew b’mod ippjanat u li fih wieħed iżomm f’moħħu l-imġiba normali tat-tfal, il-prodotti ma għandhomx jipperikolaw is-sikurezza jew is-saħħa tat-tfal jew ta’ min jieħu ħsiebhom.
      Jekk tip wieħed ta’ siġġu jkun jista’ jinbidel f’tip ieħor ta’ siġġu (pereżempju, siġġu għoli li jinbidel f’siġġu tat-tfal), dan irid jikkonforma mar-rekwiżiti tas-sikurezza għaż-żewġ tipi ta’ siġġu.
      It-tikketti fuq il-prodotti jew fuq l-ippakkjar tagħhom u l-istruzzjonijiet għall-użu għandhom jiġbdu l-attenzjoni tal-konsumaturi għar-riskji u l-perikli inerenti ta’ korrimenti involuti fl-użu tal-prodotti u għall-modi kif jevitawhom. Madankollu, il-prodotti għandhom kemm jista’ jkun ikunu sikuri mill-konċepiment tagħhom, u għalhekk it-tikketti u t-twissijiet ma għandhomx jieħdu post is-sikurezza mill-konċepiment.
      
         Rekwiżiti kimiċi
      
      Il-prodotti kollha msemmija fl-Artikolu 1 għandhom jikkonformaw mal-leġiżlazzjoni tal-UE.
      
         Proprjetajiet fjammabbli
      
      Il-prodotti msemmija fl-Artikolu 1 ma għandhomx jikkostitwixxu elementi fjammabbli istantanjament li jkun ta’ periklu fejn ikun hemm it-tfal. Għalhekk għandhom ikunu magħmula minn materjali li ma jipproduċux effett ta’ flash jekk ikunu esposti direttament għal fjamma jew għal spark. Għal din ir-raġuni, għandha titqies l-aħħar verżjoni ta’ EN 71-2.
      L-użu ta’ sustanzi kimiċi biex irażżnu l-fjamma għandu jkun wieħed minimu. Jekk jintużaw sustanzi kimiċi li jrażżnu l-fjamma, it-tossiċità tagħhom waqt l-użu u waqt id-disponiment tagħhom meta jispiċċaw ma għandhiex tipperikola s-saħħa tal-utenti, ta’ dawk li jieħdu ħsieb it-tfal jew l-ambjent.
      
         L-ippakkjar
      
      Il-boroż magħmulin minn plastik flessibbli li jintużaw għall-ippakkjar, u li jkollhom perimetru għall-ftuħ li jkun akbar miċ-ċirkonferenza ta’ ras ta’ tifel, ma għandhomx joħolqu r-riskju li t-tifel jifga fihom. L-użu ta’ qfieli jew ħbula li jorbtu dan l-ippakkjar, jew li jorbtu l-ippakkjar li jeħel minnu nnifsu (pereżempju l-ippakkjar bil-cling-film) huwa pprojbit.
      L-ippakkjar li jkollu l-prodotti fih ma għandux joħloq ir-riskju li jimblokka l-passaġġi tan-nifs tal-imnieħer u l-ħalq, hekk li t-tfal jifgaw fih. Għal dan il-għan, meta ma jostakolax l-esklużjoni tal-umdità, l-ippakkjar tal-plastik għandu jittaqqab.
      Il-boroż għandu jkollhom immarkat b’mod li jidher sew it-twissija li ġejja inkella waħda ekwivalenti: “TWISSIJA! L-ippakkjar żommu ‘l bogħod mit-tfal għax jistgħu jifgaw fih”. Fuq il-boroż irid ikun hemm indikat ukoll simbolu kbir u ċar, jew dijagramma, li jindikaw li jeżisti periklu potenzjali.
      
         L-identifikazzjoni tal-manifattur u tal-importatur
      
      Il-manifatturi (1) għandhom jindikaw isimhom, l-isem kummerċjali reġistrat jew il-marka kummerċjali reġistrata tagħhom u l-indirizz fejn ikunu jistgħu jiġu kkuntattjati dwar il-prodott jew, jekk dan ma jkunx possibbli, fuq l-ippakkjar tiegħu jew f’dokument li jakkumpanja l-prodott. L-indirizz għandu jindika punt uniku fejn jista’ jiġi kkuntattjat il-manifattur (2).
      L-importaturi (3) għandhom jindikaw isimhom, l-isem kummerċjali reġistrat jew il-marka kummerċjali reġistrata tagħhom u l-indirizz fejn ikunu jistgħu jiġu kkuntattjati dwar il-prodott jew, jekk dan ma jkunx possibbli, fuq l-ippakkjar tiegħu jew f’dokument li jakkumpanja l-prodott (4).
      
         REKWIŻITI SPEĊIFIĊI TA’ SIKUREZZA
      
      1.   SITS TA’ SOSTENN GĦAT-TFAL
      1.1.   Kamp ta’ applikazzjoni
      
      Dawn ir-rekwiżiti tas-sikurezza japplikaw għas-sits ta’ sostenn għat-tfal maħsuba għal tfal sal-età ta’ 36 xahar u li ma jiżnux iktar minn 15-il kg. Ma japplikawx għall-kuxxini, il-kuttunar u kwalunkwe prodott ieħor intiż biex iżomm lit-tifel fis-siġġu mingħajr ma jgħollilu l-pożizzjoni tiegħu bilqiegħda.
      1.2.   Ir-rekwiżiti tas-sikurezza
      
      
         Il-perikli li t-tifel jintrass fi spazji dojoq u f’fetħiet
      
      Is-sits ta’ sostenn għat-tfal għandhom jitfasslu u jiġu manifatturati biex jipprevjenu li xi parti minn ġisem it-tfal tinqabad jew tintrass.
      
         Il-perikli assoċjati mal-aġġustament tal-għoli tas-sit ta’ sostenn għat-tfal
      
      Is-sits ta’ sostenn għat-tfal li jkollhom il-biċċa fejn ipoġġi t-tifel aġġustabbli skont l-għoli li jkun hemm bżonn, għandu jkollhom mekkaniżmi li jistabbilizzaw is-sit ta’ sostenn fil-pożizzjoni tiegħu ta’ użu normali. Ma għandux ikun possibbli li l-mekkaniżmi ta’ sikurezza jinħallu b’mod mhux intenzjonat.
      
         Il-perikli assoċjati ma’ partijiet li jiċċaqilqu
      
      Ladarba s-sit ta’ sostenn għat-tfal jintrama għall-użu normali, ma għandu jkun hemm ebda kompressjoni inkella punti li jagħfsu fuq xulxin aċċessibbli minħabba li s-sit ta’ sostenn jew xi parti minnu jitmexxew; minħabba li t-tifel jiċċaqlaq u allura l-piż ta’ ġismu jimxi f’lok ieħor fis-siġġu; jew minħabba l-applikazzjoni ta’ forza esterna (jew minn xi tifel ieħor jew, b’nuqqas ta’ ħsieb, minn min jindukrah, jew minn mekkaniżmu mħaddem).
      Is-sits ta’ sostenn mfassla biex jingħalqu għandu jkollhom mekkaniżmu biex jingħalqu li ma jkunx jista’ jitħaddem mit-tfal u li min jindukrahom ma jkunx jista’ jħaddmu jekk mhux b’intenzjoni. Ma għandux ikun possibbli li sits ta’ sostenn għat-tfal jintramaw għall-użu normali mingħajr ma jiġi attivat il-mekkaniżmu ta’ sikurezza.
      
         Il-periklu ta’ waqgħa
      
      Meta s-sit ta’ sostenn jintrama għall-użu normali, irid ikun żgurat li t-tifel ma jkunx jista’ joħroġ minnu u li dan ma jkunx jista’ jinqaleb meta t-tifel jinklina f’xi naħa jew oħra. Biex ikunu evitati korrimenti kkawżati meta t-tfal iqumu bilwieqfa u jaqgħu, jew meta jiżżerżqu mis-siġġu u jaqgħu, dan għandu jitfassal b’tali mod li s-sistema ta’ rbit biex iżżomm lit-tifel maqful fih, lit-tifel ma tippermettilux jaqa’ jew jiżżerżaq minnu.
      Sit ta’ sostenn għat-tfal irid ikun mgħammar b’sistema ta’ rbit li tkun tista’ tiġi aġġustata skont id-daqs tat-tfal u trid tkun tikkonsisti tal-inqas fi rbit mal-qadd u bejn il-koxox. Ma għandux ikun possibbli li tintuża s-sistema ta’ rbit mingħajr ma tinqafel il-qafla ta’ bejn il-koxox.
      Is-sistema tal-irbit, iċ-ċineg, il-punti tal-irbit u s-sistema tal-irbit ma tista’ tiġrilhom ebda ħsara permanenti li tista’ tfixkel is-sigurtà tagħhom u l-funzjoni normali meta sottoposti għal stress mekkaniku statiku u dinamiku waqt l-użu intenzjonat tas-sit ta’ sostenn.
      Meta armati biex jintużaw, l-għoli tal-biċċa fejn jistrieħ id-dahar tas-sit ta’ sostenn għandu jkun għoli skont il-każ. Irid ikollu wkoll il-poġġamani fil-ġenb li jkunu għolja biżżejjed biex jiżguraw li t-tfal jibqgħu fis-sit meta jinklinaw f’xi naħa.
      
         Il-periklu ta’ tħabbil fl-irbit
      
      Il-ħbula, iż-żigarelli u partijiet simili, apparti s-sistema tat-trażżin għat-tfal u s-sistema tat-twaħħil tas-siġġu, li huma aċċessibbli min-naħa ta’ ġewwa tas-sit ta’ sostenn, irid ikollhom tul ħieles massimu li jimpedixxi l-formazzjoni ta’ qafla perikoluża li kapaċi tispiċċa madwar għonq it-tifel.
      Ma għandux jintuża l-ħajt monofilament għall-ħbula, iż-żigarelli u partijiet simili, għall-qfieli u għall-ħajt tal-ħjata.
      
         Il-periklu li t-tifel jifga
      
      Biex jiġu evitati l-perikli ta’ soffokament, is-siġġijiet ta’ sostenn ma għandux ikun fihom partijiet żgħar, sew jekk huma maħsuba li jitneħħew bl-għodda u sew mingħajrhom, li jistgħu jinqalgħu minn forzi li t-tfal jistgħu japplikaw u li huma żgħar biżżejjed biex jidħlu kompletament f’ħalq it-tfal.
      Materjali tal-mili li jikkostitwixxu riskju ta’ soffokament ma għandux ikun possibbli li jaċċessawhom it-tfal meta jagħfsu fihom. Dawn ma għandhomx ikunu ta’ periklu addizzjonali ta’ soffokament minħabba d-daqs tal-elementi li jkun fihom jew minħabba li dawn l-elementi isiru biżżejjed żgħar jew aċċessibbli meta t-tfal joqogħdu jagħfsu fihom.
      
         Il-periklu ta’ inġestjoni
      
      Biex jiġi evitat il-periklu ta’ inġestjoni, is-siġġijiet ta’ sostenn ma għandux ikollhom biċċiet separati jew żgħar li jkunu jinqalgħu meta t-tfal joqogħdu jagħfsu fihom u li jkunu jistgħu jgħaddu mill-esofagu tat-tfal. F’kull każ, ma għandhomx jintużaw materjali tossiċi jew kisi tossiku.
      
         Il-periklu ta’ soffokazzjoni
      
      Is-siġġijiet ta’ sostenn ma għandux ikollhom xi decals tal-plastik li jistgħu jiġu f’idejn it-tfal u jinqalgħu minn posthom meta t-tfal joqogħdu jagħfsu fihom. Ma għandu jkollu l-ebda kisi impermeabbli li jista’ jgħatti kemm il-ħalq kif ukoll l-imnieħer tat-tfal u għalhekk jikkostitwixxu perikli ta’soffokazzjoni.
      
         Trufijiet, kantunieri u partijiet li jisporġu’l barra li huma perikolużi
      
      It-trufijiet, il-kantunieri u l-partijiet sporġuti kollha li huma aċċessibbli jridu jkunu għat-tond u ma jridx ikun fihom golji jew xfarijiet għall-ponta.
      
         L-uċuħ
      
      L-uċuħ kollha għandhom, sal-limitu kompatibbli mal-funzjonijiet tas-siġġu ta’ sostenn, ikunu lixxi biżżejjed biex jipprevjenu barxiet, qtugħ, grif, ħruq jew korrimenti oħra li jistgħu jkunu kkawżati inċidentalment meta s-siġġu ta’ sostenn jkun qed jintuża jew għax jagħmlu xi ħaġa t-tfal.
      
         L-integrità strutturali
      
      Is-sit ta’ sostenn ma għandux jikkollassa jew juri xi sinjal ta’ ħsara jew deformazzjoni permanenti li jistgħu jfixklu l-funzjoni normali u s-sikurezza tiegħu. Ebda mekkaniżmu biex jaġġusta l-għoli tas-sit ta’ sostenn ma għandu jippermetti li l-għoli tal-pożizzjoni magħżul jinbidel minħabba stress mekkaniku li jkun ġie suġġett għalih is-sit ta’ sostenn waqt l-użu intenzjonat tiegħu.
      
         Sistema għat-tqabbid tas-siġġu
      
      Is-sistema għat-tqabbid tas-siġġu għandha tkun imfassla biex torbot is-sit ta’ sostenn kemm mad-dahar u kemm mal-wiċċ tas-sit tas-siġġu.
      Is-sistema għat-tqabbid tas-siġġu, iċ-ċineg, il-punti tal-irbit u s-sistema tal-irbit ma jridux jinkisru, jinħallu jew jinqatgħu mir-rabta tagħhom kawża ta’ stress mekkaniku li huma suġġetti għalih waqt l-użu intenzjonat.
      
         Il-perikli assoċjati ma’ daqs inadegwat
      
      L-informazzjoni dwar il-prodott għandha tispeċifika d-dimensjonijiet adegwati tas-sit u tad-dahar li l-prodott hu maħsub għalihom.
      1.3.   L-informazzjoni dwar is-sikurezza, il-manwal għall-utenti u l-immarkar
      
      L-informazzjoni dwar is-sikurezza trid tkun immarkata fuq il-prodott u tkun inkluża fl-istruzzjonijiet għall-utent.
      L-informazzjoni dwar is-sikurezza għandha tingħata bil-miktub fil-lingwa jew lingwi tal-pajjiż li fih jitqiegħed għall-bejgħ bl-imnut is-sit ta’ sostenn u fi stampi li jinftiehmu weħidhom. L-immarkar kollu jrid jibqa’ leġġibbli u t-tikketti użati fl-immarkar ma għandhomx ikunu jinqalgħu faċilment.
      
         L-informazzjoni dwar is-sikurezza
      
      Trid tiġi provduta informazzjoni essenzjali dwar is-sikurezza, spjegata b’mod ċar u fejn jidher sew. Għandha tkun murija sewwa u tibqa’ viżibbli wara li s-sit ta’ sostenn jitwaħħal mas-siġġu tal-adulti u qabel ma t-tifel jitpoġġa fis-sit ta’ sostenn. L-informazzjoni għandha tkun immarkata bil-kelma “TWISSIJA!” u tal-anqas għandu jkollha l-messaġġi li ġejjin jew l-ekwivalenti tagħhom:
      
                  —
               
               
                  “Qatt tħalli t-tfal weħidhom.”
               
            
                  —
               
               
                  “Dejjem uża s-sistema ta’ rbit għat-tfal u dik tat-twaħħil tas-siġġu.”
               
            
                  —
               
               
                  “Dejjem iċċekkja s-sikurezza u l-istabbiltà tas-sit ta’ sostenn qabel tużah.”
               
            
                  —
               
               
                  “Dan il-prodott huwa maħsub għal tfal sa 36 xahar, li ma jiżnux iktar minn 15-il kg, li kapaċi joqogħdu bilqiegħda weħidhom.”
               
            
         L-informazzjoni dwar ix-xiri tal-prodott
      
      Il-konsumatur għandu jkun jista’ jara b’mod ċar l-informazzjoni dwar ix-xiri tal-prodott fil-ħanut. L-informazzjoni tal-inqas trid tinkludi dan li ġej, kemm bil-miktub kif ukoll fi stampa li tinftiehem weħidha:
      
                  —
               
               
                  din id-dikjarazzjoni jew dikjarazzjoni ekwivalenti: “Dan il-prodott huwa maħsub għal tfal sa 36 xahar, li ma jiżnux iktar minn 15-il kg, li kapaċi joqogħdu bilqiegħda weħidhom.”;
               
            
                  —
               
               
                  id-dimensjonijiet adegwati tas-siġġu tal-adulti, tas-sit u ta’ dahar is-siġġu.
               
            
         Il-manwal għall-utent
      
      Sit ta’ sostenn għat-tfal irid ikollu miegħu manwal għall-utenti. Il-manwal għall-utenti jrid jinkludi:
      
                  —
               
               
                  l-istqarrija li ġejja jew dikjarazzjoni ekwivalenti: “IMPORTANTI! DAN ŻOMMU GĦAL REFERENZA FIL-FUTUR.”;
               
            
                  —
               
               
                  istruzzjonijiet għal immuntar u użu korrett u sikur tas-sit ta’ sostenn;
               
            
                  —
               
               
                  informazzjoni dwar it-tipi ta’ siġġu tal-adulti li miegħu jista’ jitwaħħal sit ta’ sostenn u t-tipi li magħhom dan ma jistax isir.
               
            It-twissijiet fil-manwal għall-utent għandhom ikunu mmarkati bil-kelma “TWISSIJA!” u għandhom mill-anqas iwasslu dawn il-messaġġi li ġejjin jew l-ekwivalenti tagħhom:
      
                  —
               
               
                  “Qatt tħalli t-tfal weħidhom.”
               
            
                  —
               
               
                  “Dejjem uża s-sistema ta’ rbit għat-tfal u dik tat-twaħħil tas-siġġu.”
               
            
                  —
               
               
                  “Kun ċert li s-sistema tat-twaħħil tas-siġġu hija mwaħħla u aġġustata sew qabel ma tintuża.”
               
            
                  —
               
               
                  “Dejjem iċċekkja s-sikurezza u l-istabbiltà tas-sit ta’ sostenn għat-tfal qabel tużah.”
               
            Il-manwal għall-utenti għandu jipprovdi wkoll l-informazzjoni li ġejja:
      
                  —
               
               
                  l-istqarrija li ġejja jew dikjarazzjoni ekwivalenti: “Dan il-prodott huwa maħsub għal tfal sa 36 xahar, li ma jiżnux iktar minn 15-il kg, li kapaċi joqogħdu bilqiegħda weħidhom.”;
               
            
                  —
               
               
                  id-dimensjonijiet adegwati tas-siġġu tal-adulti, tas-sit u ta’ dahar is-siġġu;
               
            
                  —
               
               
                  dikjarazzjoni li s-sit ta’ sostenn ma għandux jintuża jekk fih xi parti miksura, imqattgħa jew nieqsa;
               
            
                  —
               
               
                  dikjarazzjoni li ma għandhomx jintużaw aċċessorji jew parts ġodda għajr dawk approvati mill-manifattur;
               
            
                  —
               
               
                  rakkomandazzjonijiet għat-tindif u l-manutenzjoni.
               
            2.   SIĠĠIJIET TAT-TFAL
      2.1.   Kamp ta’ applikazzjoni
      
      Dawn ir-rekwiżiti dwar is-sikurezza japplikaw għal siġġijiet tat-tfal maħsuba għat-tfal li kapaċi joqogħdu bilqiegħda weħidhom. Dawn jinkludu banketti, siġġijiet (il-parts tal-immuntar jinkludu: saqajn, il-qiegħ tas-sit, dahar tas-siġġu) u pultruni (il-parts tal-immuntar jinkudu: il-qiegħ tas-sit, dahar tas-siġġu u poġġamani) għall-użu fuq ġewwa u fuq barra. Siġġijiet li jitbandlu u siġġijiet li jingħalqu huma inklużi wkoll. Ir-rekwiżiti japplikaw ukoll għal prodotti multifunzjonali li jistgħu jiġu konvertiti f’siġġijiet tat-tfal. Dawn japplikaw ukoll għal siġġijiet tat-tfal mgħammra bir-roti. Prodotti li jikkombinaw il-funzjoni ta’ siġġu tat-tfal ma’ funzjoni oħra (pereżempju, post għall-ħżin) iridu jikkonformaw mar-rekwiżiti wkoll.
      2.2.   Ir-rekwiżiti tas-sikurezza
      
      
         Il-perikli li t-tifel jintrass fi spazji dojoq u f’fetħiet
      
      Is-siġġijiet tat-tfal għandhom jitfasslu u jiġu manifatturati b’mod li jipprevjenu l-qbid tar-riġlejn, is-saqajn u l-idejn u kemm jista’ jkun anki l-qbid tas-swaba’ fi spazji u f’fetħiet.
      Siġġijiet tat-tfal li jingħalqu għandhom jitfasslu u jiġu manifatturati b’mod li jipprevjenu l-qbid tas-swaba’.
      Is-siġġijiet tat-tfal ma għandhomx ikunu daqshekk tqal li r-ras tat-tifel jew tifla tkun tista’ tinqabad taħthom.
      
         Il-perikli assoċjati ma’ partijiet li jiċċaqilqu
      
      Ladarba s-siġġu tat-tfal jintrama għall-użu normali skont l-istruzzjonijiet tal-manifattur, ma għandu jkun hemm ebda partijiet li jiċċaqilqu li jkunu ta’ periklu.
      
         Roti u roti tas-saqajn
      
      Is-siġġijiet tat-tfal li huma mgħammra b’roti jew b’roti tas-saqajn għandhom jitfasslu b’mod li ma jdgħajjifx l-istabbilità tagħhom.
      
         Il-perikli ta’ waqgħa
      
      Is-siġġijiet tat-tfal għandhom ikunu stabbli biżżejjed b’mod li jipprevjenu l-qlib f’xi direzzjoni waqt li t-tfal ikunu fihom.
      
         Stabbiltà
      
      Is-siġġijiet tat-tfal għandhom ikunu stabbli.
      
         Il-perikli ta’ soffokament
      
      Biex jiġi evitat il-periklu ta’ soffokament, is-siġġijiet ma jridx ikun fihom partijiet żgħar li jinqalgħu meta t-tfal joqogħdu jagħfsu fihom u li jidħlu kompletament f’ħalq it-tfal. Materjali tal-mili li jikkostitwixxu riskju ta’ soffokament ma għandux ikun possibbli li jaċċessawhom it-tfal meta joqogħdu jagħfsu fihom. Dawn ma għandhomx ikunu ta’ periklu addizzjonali ta’ fgar minħabba d-daqs tal-elementi li jkun fihom jew minħabba li dawn l-elementi isiru biżżejjed żgħar jew aċċessibbli meta t-tfal joqogħdu jagħfsu fihom.
      
         Il-periklu ta’ soffokazzjoni
      
      Is-siġġijiet tat-tfal ma għandux ikollhom decals tal-plastik li jinqalgħu meta t-tfal joqogħdu jagħfsu fihom. Ma jistax ikollhom xi kisi impermeabbli li jgħatti kemm il-ħalq kif ukoll l-imnieħer hekk li jikkostitwixxi periklu ta’ soffokazzjoni.
      
         Il-perikli ta’ inġestjoni
      
      Biex jiġi evitat il-periklu ta’ inġestjoni, is-siġġijiet ma għandux ikollhom biċċiet separati jew żgħar li jkunu jinqalgħu meta t-tfal joqogħdu jagħfsu fihom u li jkunu jistgħu jgħaddu mill-esofagu tat-tfal. F’kull każ, ma għandhomx jintużaw materjali tossiċi jew kisi tossiku.
      
         L-uċuħ
      
      L-uċuħ kollha, sal-limitu kompatibbli mal-funzjonijiet tas-siġġu, għandhom ikunu lixxi biżżejjed biex jipprevjenu barxiet, qtugħ, grif, ħruq jew korrimenti oħra li jistgħu jkunu kkawżati inċidentalment meta s-siġġu jkun qed jintuża jew għax jagħmlu xi ħaġa t-tfal.
      
         It-truf perikolużi
      
      Is-siġġijiet tat-tfal ma għandux ikollhom truf jew ponot li jaqtgħu. It-truf jew kantunieri aċċessibbli għandhom jinġiebu għat-tond jew ikunu ċċanfrinati. Ma għandu jkollhom ebda wiċċ sporġut bil-ponta jew li jikkostitwixxi periklu ta’ titqib.
      
         L-integrità strutturali
      
      Is-siġġijiet tat-tfal u l-komponenti tagħhom, bħall-qiegħ tas-sit, id-dahar, u s-saqajn, għandhom ikunu kapaċi jifilħu għall-pressjoni mekkanika li jkunu suġġetti għaliha waqt l-użu intenzjonat.
      2.3.   L-informazzjoni dwar is-sikurezza
      
      It-twissijiet u l-istruzzjonijiet tal-użu għandhom jindikaw lill-ġenituri jew lil min ikun qed jindokra t-tfal li s-siġġijiet tat-tfal li jkunu taħt tieqa, it-tifel kapaċi jużahom bħala tarġa bil-konsegwenza li t-tifel jista’ jaqa’ mit-tieqa.
      L-informazzjoni dwar is-sikurezza għandha tingħata bil-miktub fil-lingwa jew lingwi tal-pajjiż li fih jitqiegħed għall-bejgħ bl-imnut is-siġġu tat-tfal u fi stampi li jinftiehmu weħidhom. L-immarkar kollu jrid jibqa’ leġġibbli u t-tikketti użati fl-immarkar ma għandhomx ikunu wħud li jinqalgħu faċilment.
      3.   SIĠĠIJIET GĦOLJA TAT-TFAL
      3.1.   Kamp ta’ applikazzjoni
      
      Dawn ir-rekwiżiti tas-sikurezza japplikaw għas-siġġijiet għoljin intiżi għal tfal li jistgħu joqogħdu bilqiegħda weħidhom, li għandhom minn madwar sitt xhur sa 36 xahar, li jiżnu mhux iktar minn 15-il kg. Jekk is-siġġijiet għolja tat-tfal ikunu mfassla b’mod li jiġu konvertiti f’siġġijiet tat-tfal, dawn iridu jissodisfaw ukoll ir-rekwiżiti li japplikaw għas-siġġijiet tat-tfal.
      Jekk ikun hemm xi partijiet mis-siġġu għoli li jkunu maħsuba biex jinqalgħu minn posthom (eż. gabarrè jew biċċa fejn tistrieħ is-sieq), dawn ir-rekwiżiti tas-sikurezza japplikaw għas-siġġu għoli kemm b’dawn il-partijiet u kemm mingħajrhom.
      Il-prodotti b’valur ta’ logħob sinifikanti ukoll iridu jikkonformaw mar-rekwiżiti tad-Direttiva 2009/48/KE tal-Parlament Ewropew u tal-Kunsill (5) dwar is-sikurezza tal-ġugarelli (pereżempju, siġġu għoli li jista’ jiġi kkonvertit f’żiemel li jitbandal).
      3.2.   Ir-rekwiżiti tas-sikurezza
      
      
         Ġenerali
      
      Ma għandhomx jintużaw viti ta’ konnessjoni għall-qfil dirett (eż. viti “self-tapping”) għall-assemblaġġ ta’ xi komponent li jkun irid jitneħħa jew jinħall meta s-siġġu għoli jiżżarma biex jinġarr jew biex jinħażen.
      It-trufijiet esposti u l-partijiet li jisporġu għandhom jinġiebu għat-tond jew jiġu ċċanfrinati u ma għandux ikollhom golji jew xfarijiet għall-ponta.
      
         Il-perikli ta’ waqgħa
      
      Biex ikunu evitati korrimenti kkawżati meta t-tfal iqumu bilwieqfa u jaqgħu, jew meta jiżżerżqu mis-siġġu għoli u jaqgħu, dan għandu jitfassal b’tali mod li s-sistema ta’ rbit biex iżżomm lit-tifel maqful fih, lit-tifel ma tippermettilux jaqa’ jew jiżżerżaq minnu.
      Is-siġġu għoli għandu jkun mgħammar b’sistema ta’ rbit li tkun tista’ tiġi aġġustata skont id-daqs tat-tfal u trid tkun tikkonsisti tal-inqas fi rbit mal-qadd u bejn il-koxox. Ma għandux ikun possibbli li tintuża s-sistema ta’ rbit mingħajr ma tinqafel il-qafla ta’ bejn il-koxox.
      Is-sistema għat-tqabbid tas-siġġu, iċ-ċineg, il-punti tal-irbit u s-sistema tal-irbit ma jridux jinkisru, jinħallu jew jinqatgħu mill-irbit tagħhom minħabba forzi interni u esterni li t-tfal jistgħu japplikaw.
      Id-disinn tas-sistema tat-trażżin irid iqis il-movimenti potenzjali kollha tat-tfal f’siġġu għoli.
      L-għoli ta’ dahar is-siġġu għoli għandu jkun wieħed adegwat. Irid ikollu wkoll il-poġġamani fil-ġenb li jkunu għolja biżżejjed biex jiżguraw li t-tfal jibqgħu fis-siġġu meta jinklinaw f’xi naħa.
      Biex ikunu evitati korrimenti minħabba l-imbuttar u/jew l-imbuttar bis-saqajn tat-tfal mal-mejda tal-ikel hekk li s-siġġu jinqeleb lura, is-siġġu għoli jrid jitfassal b’tali mod li jkun stabbli biżżejjed biex jipprekludi l-periklu ta’ waqgħa.
      
         Tħabbil perikoluż
      
      Fis-siġġu għoli ma għandu jkun hemm ebda ċintorini, żigarelli jew partijiet simili (bl-eċċezzjoni tas-sistema tal-irbit) li jikkostitwixxu tħabbil perikoluż.
      
         Il-perikli li t-tifel jintrass fi spazji dojoq u f’fetħiet
      
      Is-siġġijiet għolja tat-tfal għandhom jitfasslu u jiġu manifatturati b’mod li jipprevjenu li xi parti minn ġisem it-tfal tinqabad jew tintrass.
      
         Il-perikli assoċjati ma’ partijiet li jiċċaqilqu
      
      Biex ikun evitat ir-riskju ta’ għafis u tgħaffiġ, għandhom jiġu evitati l-punti ta’ kompressjoni inkella li jagħfsu fuq xulxin. Jekk, għal raġunijiet funzjonali, ma jkunux jistgħu jiġu evitati l-punti ta’ kompressjoni inkella li jagħfsu fuq xulxin, għandhom jittieħdu miżuri xierqa biex jiġi żgurat li dawn ikunu sikuri.
      Kwalunkwe parti mis-siġġu għoli li tista’ tintewa jew tinqala’ trid tiġi llokkjata hekk li t-tfal li jkunu qed jużaw il-prodott, jew tfal oħra, ma jkunux jistgħu jħolluhom, u lanqas ma jkun jista’ jħollhom adult sakemm mhux b’mod intenzjonat.
      
         Il-mekkaniżmi ta’ llokkjar għal siġġijiet għolja li jingħalqu
      
      Il-mekkaniżmi tal-illokkjar huma meħtieġa sabiex jiġi evitat li s-siġġu għoli jingħalaq meta jkun fih it-tifel u anki waqt li t-tifel ikun qiegħed jitpoġġa fih jew jinħareġ minnu.
      Biex jiġu evitati perikli li jirriżultaw mill-użu ħażin tas-siġġu għoli, jew irid jiġri li l-piż tat-tifel li jkun fis-siġġu għoli jżommu milli jingħalaq, inkella li jkun hemm tal-inqas mekkaniżmu wieħed ta’ llokkjar li jaħdem b’mod awtomatiku meta jkun qed jintuża s-siġġu għoli.
      It-tfal ma jridux ikunu jistgħu, involontarjament, iħollu jew joperaw il-mekkaniżmi ta’ llokkjar.
      Kull mekkaniżmi ta’ llokkjar irid ikompli jaħdem kif suppost meta jkun suġġett għal stress mekkaniku statiku u dinamiku matul l-użu intenzjonat tas-siġġu għoli.
      
         Il-perikli ta’ soffokament
      
      L-ebda parti li tista’ tinqala’ meta t-tfal joqogħdu jagħfsu fiha ma għandha tkun daqshekk żgħira li tidħol kompletament f’ħalq it-tifel jew tifla. Il-komponenti li jistgħu jinqalgħu mingħajr għodda ma jistgħux ikunu żgħar tant li jidħlu kompletament f’ħalq it-tifel jew tifla. Materjali tal-mili li jikkostitwixxu riskju ta’ soffokament ma għandux ikun possibbli li jaċċessawhom it-tfal meta jagħfsu fihom. Barra minn hekk, dawn ma għandhomx ikunu ta’ periklu addizzjonali ta’ soffokament minħabba d-daqs tal-elementi li jkun fihom jew minħabba li dawn l-elementi isiru biżżejjed żgħar jew aċċessibbli meta t-tfal joqogħdu jagħfsu fihom.
      
         Is-sistema ta’ rbit
      
      Is-siġġu għoli għandu jitfassal b’mod hekk li t-tfal jinqaflu fil-pożizzjoni bilqiegħda u li ma jkunx possibbli li jaqgħu kemm-il darba dawn iqumu bilwieqfa u jitilfu l-bilanċ; u dan isir jew permezz ta’ sistema ta’ rbit li tkun tinkludi l-irbit minn bejn il-koxox flimkien ma’ komponent orizzontali jew permezz ta’ rbit integrali. Jekk is-siġġu għoli jkun mgħammar b’dahar li jinżel u jitla’, ikun irid ikollu rbit integrali.
      L-istress mekkaniku statiku u dinamiku waqt l-użu intenzjonat tas-siġġu għoli ma għandux jikkawża xi dannu permanenti - li jista’ jtellef mis-sikurezza u mill-funzjoni normali tiegħu - fl-irbit ta’ bejn il-koxox, fiċ-ċintorini tal-qadd u fiċ-ċineg tal-irbit integrali.
      Meta s-siġġu għoli jkun mgħammar b’punti li jingħaqdu mal-irbit ewlieni jew maċ-ċinturin, l-istress mekkaniku statiku u dinamiku waqt l-użu intenzjonat tas-siġġu għoli ma għandux jikkawżalhom xi dannu permanenti li jista’ jtellef mis-sikurezza u mill-funzjoni normali tagħhom.
      Jekk hemm ukoll irbit integrali jew inkella ċinturin, dan irid ikun wieħed aġġustabbli u l-istress mekkaniku statiku u dinamiku waqt l-użu intenzjonat tas-siġġu għoli ma għandux jikkawżalu xi dannu permanenti li jista’ jtellef mis-sikurezza u mill-funzjoni normali tiegħu.
      
         Protezzjoni laterali
      
      Is-siġġu għoli jrid ikun mgħammar b’poġġamani jew b’mezzi oħra ta’ protezzjoni laterali.
      
         Id-dahar tas-siġġu
      
      Is-siġġu għoli għandu jkollu armat miegħu dahar li jkun għoli biżżejjed biex jiżgura li t-tifel jibqa’ fis-siġġu meta t-tifel jinklina ruħu lejn naħa jew oħra.
      
         Dahar li jitla’ u jinżel
      
      Il-mekkaniżmu li jippermetti li d-dahar jiġi aġġustat ma jridx ikun wieħed li jimxi waħdu minn pożizzjoni għal oħra meta jkun suġġett għal stress mekkaniku statiku u dinamiku waqt l-użu intenzjonat tas-siġġu għoli.
      
         Roti u roti tas-saqajn
      
      Is-siġġijiet għoljin li huma mgħammra b’roti jew b’roti tas-saqajn għandhom jitfasslu b’mod li dawn ma jdgħajfux l-istabbilità tagħhom.
      
         L-integrità strutturali
      
      Il-funzjonijiet tas-siġġu għoli ma għandhomx jiġu kompromessi meta jkunu suġġetti għal stress mekkaniku statiku u dinamiku waqt l-użu intenzjonat tas-siġġu għoli.
      Is-siġġu għoli ma għandux jaqa’ u l-mekkaniżmu tal-illokkjar irid jibqa’ attiv meta jkun suġġett għal stress mekkaniku statiku u dinamiku waqt l-użu intenzjonat tas-siġġu għoli.
      
         L-istabbiltà
      
      Jekk ikun hemm xi partijiet mis-siġġu għoli li jkunu maħsuba biex jinqalgħu minn posthom (eż. gabarrè jew biċċa fejn tistrieħ is-sieq), ir-rekwiżiti tal-istabbiltà japplika għas-siġġu għoli kemm b’dawn il-partijiet u kemm mingħajrhom.
      Meta s-siġġu għoli jkun suġġett għal stress mekkaniku statiku u dinamiku waqt l-użu intenzjonat tas-siġġu għoli, dan ma għandux jinqaleb fuq xi ġenb, fuq quddiem jew fuq wara.
      3.3.   L-informazzjoni dwar is-sikurezza, il-manwal għall-utenti u l-immarkar
      
      
         Ġenerali
      
      L-informazzjoni dwar is-sikurezza għandha tingħata bil-miktub fil-lingwa jew lingwi tal-pajjiż li fih jitqiegħed għall-bejgħ bl-imnut is-siġġu għoli u fi stampi li jinftiehmu weħidhom. L-immarkar kollu jrid jibqa’ leġġibbli u kull tikketta użata fl-immarkar ma tridx tkun waħda li tinqala’ faċilment matul l-użu intenzjonat tal-prodott.
      
         L-informazzjoni dwar is-sikurezza
      
      Trid tingħata informazzjoni dwar is-sikurezza, b’mod ċar u fejn jidher sew. L-informazzjoni għandha tkun immarkata bil-kelma “TWISSIJA!” u tal-anqas għandu jkollha l-messaġġi li ġejjin jew l-ekwivalenti tagħhom:
      
                  —
               
               
                  “Qatt tħalli t-tfal weħidhom.”
               
            
                  —
               
               
                  “Dejjem uża s-sistema tal-irbit.”
               
            
                  —
               
               
                  “Dejjem iċċekkja s-sikurezza u l-istabbiltà tas-siġġu għoli qabel tużah.”
               
            
         L-informazzjoni dwar ix-xiri tal-prodott
      
      Il-konsumatur għandu jkun jista’ jara b’mod ċar l-informazzjoni dwar ix-xiri tal-prodott fil-ħanut. L-informazzjoni jrid ikun fiha mill-inqas id-dikjarazzjoni li ġejja jew waħda ekwivalenti, kemm bil-miktub u kemm fi stampa ta’ spjegazzjoni: “Dan il-prodott huwa maħsub għal tfal sa 36 xahar, li ma jiżnux iktar minn 15-il kg, li kapaċi joqogħdu bilqiegħda weħidhom.” Jekk il-prodott ikunu jistgħu jsirulu xi modifiki, sew biex jintuża għal-logħob, sew biex jinbidel f’siġġu tat-tfal, kif ukoll biex jiġi aġġustat biex jakkomoda t-tifel fil-fażijiet differenti tal-iżvilupp (il-karatteristika “kabbar skont kemm kiber it-tifel”), trid tingħata informazzjoni addizzjonali.
      
         L-immarkar
      
      Is-siġġijiet għoljin għandhom ikunu mmarkati b’mod permanenti bit-twissija li ġejja jew l-ekwivalenti tagħha: “TWISSIJA! QATT TĦALLI T-TFAL WEĦIDHOM.” Mat-twissija għandu jkun hemm ukoll stampa li tmur magħha.
      
         Il-manwal għall-utent
      
      Fil-manwal għall-utent, iridu jingħataw istruzzjonijiet għall-użu u dawn għandhom ikunu mmarkati bil-kelma “IMPORTANTI! ŻOMM GĦAL REFERENZA FUTURA” jew dikjarazzjoni ekwivalenti.
      L-istruzzjonijiet għandhom jinkludu t-twissijiet li ġejjin jew l-ekwivalenti tagħhom bit-tikketta “TWISSIJA!”:
      
                  —
               
               
                  “Qatt tħalli t-tfal weħidhom.”
               
            
                  —
               
               
                  “Tużax is-siġġu għoli jekk il-komponenti kollha ma jkunux armati u aġġustati sew.”
               
            Il-manwal tal-utent irid jinkludi wkoll it-twissijiet li ġejjin:
      
                  —
               
               
                  kun ċert li l-irbit kollu jkun mwaħħal sew;
               
            
                  —
               
               
                  kun konxju mir-riskju ta’ xi fjamma esposta jew sorsi oħra ta’ sħana qawwija, ngħidu aħna s-sħana tal-ħiters elettriċi, nirien mill-gass, eċċ. qrib tas-siġġu għoli.
               
            Fil-manwal għall-utenti trid tingħata l-informazzjoni dwar is-sikurezza li ġejja:
      
                  —
               
               
                  tpinġija li tispjega l-assemblaġġ, lista u/jew deskrizzjoni tal-partijiet kollha u l-għodod meħtieġa biex jintrama s-siġġu u dijagramma tal-boltijiet u mekkaniżmi oħra tal-illokkjar;
               
            
                  —
               
               
                  dikjarazzjoni li s-siġġu għoli ma għandux jintuża qabel ma t-tifel ikun kapaċi joqgħod bilqiegħda waħdu;
               
            
                  —
               
               
                  dikjarazzjoni li s-siġġu għoli ma għandux jintuża jekk fih xi parti miksura, imqattgħa jew nieqsa;
               
            
                  —
               
               
                  rakkomandazzjonijiet għat-tindif u l-manutenzjoni.
               
            4.   SIĠĠIJIET LI JEĦLU MAL-MEJDA
      4.1.   Kamp ta’ applikazzjoni
      
      Dawn ir-rekwiżiti tas-sikurezza japplikaw għal siġġijiet li jeħlu mal-mejda, maħsuba għal tfal li kapaċi joqogħdu bilqiegħda weħidhom (minn 6 xhur) u li ma jiżnux iktar minn 15-il kg.
      4.2.   Ir-rekwiżiti tas-sikurezza
      
      
         Ġenerali
      
      Is-siġġu li jeħel mal-mejda, meta jintrama biex jintuża, irid jintrama b’tali mod li ma jkunx possibbli li t-tifel jew min jindukrah jispiċċa jinqaras, jaqta’ xi mkien jew jindarab.
      
         Il-perikli li t-tifel jintrass fi spazji dojoq u f’fetħiet
      
      Biex it-tifel ma jinqabadx jew jintrass, is-siġġijiet li jeħlu mal-mejda ma għandhomx jinkorporaw tubi miftuħa, inkella jkollhom spazji jew fetħiet li jafu jwasslu biex it-tifel iweġġa’.
      Iridu jkunu mfassla hekk li ma jippermettux li tifel jaqa’ minn xi spazju jew fetħa li jkun hemm fihom.
      
         Trufijiet, kantunieri u partijiet li jisporġu ‘l barra li huma perikolużi
      
      It-trufijiet, il-kantunieri u l-partijiet sporġuti kollha tas-siġġu li jeħel mal-mejda li huma aċċessibbli jridu jkunu għat-tond jew iċċanfrinati u ma jridx ikun fihom golji jew xfarijiet għall-ponta.
      
         Il-perikli ta’ soffokament
      
      Biex jiġu evitati l-perikli ta’ soffokament, is-siġġijiet ma għandux ikun fihom partijiet żgħar, la jekk ikunu maħsuba li jitneħħew bl-għodda u lanqas jekk jitneħħew mingħajr għodda, li jistgħu jinqalgħu minn forzi li t-tfal jistgħu japplikaw u li huma żgħar biżżejjed biex jidħlu kompletament f’ħalq it-tfal.
      Materjali tal-mili li jikkostitwixxu riskju ta’ soffokament ma għandux ikun possibbli li jaċċessawhom it-tfal meta jagħfsu fihom. Barra minn hekk, dawn ma għandhomx ikunu ta’ periklu addizzjonali ta’ soffokament minħabba d-daqs tal-elementi li jkun fihom jew minħabba li dawn l-elementi jsiru biżżejjed żgħar jew aċċessibbli meta t-tfal joqogħdu jagħfsu fihom.
      
         Il-perikli ta’ inġestjoni
      
      Biex jiġi evitat il-periklu ta’ inġestjoni minn użu skorrett tas-siġġu li jeħel mal-mejda, dan ma għandux ikollu biċċiet separati jew żgħar li jkunu jinqalgħu meta t-tfal joqogħdu jagħfsu fihom u li jistgħu jgħaddu mill-esofagu.
      
         Il-periklu ta’ soffokazzjoni
      
      Is-siġġijiet ma għandux ikollhom xi decals tal-plastik li jistgħu jiġu f’idejn it-tfal u jinqalgħu minn posthom meta t-tfal joqogħdu jagħfsu fihom. Ma għandu jkollu l-ebda kisi impermeabbli li jista’ jgħatti kemm il-ħalq kif ukoll l-imnieħer tat-tfal u għalhekk jikkostitwixxu perikli ta’ soffokazzjoni.
      
         Viti bil-kamin
      
      Ma għandhomx jintużaw viti tal-irbit (eż. bil-kamin) biex jintrabat xi komponent li jrid jitneħħa jew jinħall meta s-siġġu li jeħel mal-mejda jiżżarma biex jinġarr jew jinħażen.
      
         Il-perikli assoċjati ma’ partijiet li jiċċaqilqu
      
      Ladarba s-siġġu li jeħel mal-mejda jintrama għall-użu normali skont l-istruzzjonijiet tal-manifattur, ma għandu jkun hemm ebda partijiet li jiċċaqilqu li jkunu ta’ periklu.
      
         Il-perikli ta’ waqgħa
      
      Biex ikunu evitati korrimenti kkawżati meta t-tfal iqumu bilwieqfa u jaqgħu, jew meta jiżżerżqu mis-siġġu li jeħel mal-mejda u jaqgħu, dan għandu jitfassal b’tali mod li s-sistema ta’ rbit biex iżżomm lit-tifel maqful fih, lit-tifel ma tippermettilux jaqa’ jew jiżżerżaq minnu.
      Is-siġġu li jeħel mal-mejda għandu jkun mgħammar b’sistema ta’ rbit li tkun tista’ tiġi aġġustata skont id-daqs tat-tfal u li trid tkun tikkonsisti tal-inqas fi rbit mal-qadd u bejn il-koxox. Ma għandux ikun possibbli li tintuża s-sistema ta’ rbit mingħajr ma tinqafel il-qafla ta’ bejn il-koxox.
      Is-sistema għat-tqabbid tas-siġġu, iċ-ċineg, il-punti tal-irbit u s-sistema tal-irbit ma jridux jinkisru, jinħallu jew jinqatgħu mill-irbit tagħhom minħabba forzi interni u esterni li t-tfal jistgħu japplikaw.
      Id-disinn tas-sistema tat-trażżin trid tqis il-movimenti potenzjali kollha tat-tfal f’siġġu li jeħel mal-mejda.
      Meta jintrama biex jintuża, l-għoli tad-dahar tas-siġġu li jeħel mal-mejda għandu jkun għoli kif xieraq. Irid ikollu wkoll il-poġġamani fil-ġenb li jkunu għolja biżżejjed biex jiżguraw li t-tfal jibqgħu fis-siġġu meta jinklinaw ruħhom lejn naħa jew oħra.
      
         Biċċiet biex jistrieħu s-saqajn fuqhom
      
      Ma għandhomx jingħataw biċċiet biex jistrieħu s-saqajn fuqhom.
      
         Sits li jistgħu jitneħħew
      
      Jekk is-sit jista’ jitneħħa mill-qafas, il-mezzi ta’ rbit biex jorbtu s-sit mal-qafas iridu jitfasslu b’mod li jipprevjenu li s-sit jinqala’ b’mod mhux intenzjonat mill-qafas.
      Is-sit irid jibqa’ mwaħħal mal-qafas meta jkun suġġett għal stress mekkaniku matul l-użu intenzjonat tas-siġġu li jeħel mal-mejda.
      
         L-integrità strutturali
      
      L-istress statiku u dinamiku waqt l-użu intenzjonat tas-siġġu li jeħel mal-mejda ma għandux jikkawża dannu permanenti lis-siġġu li jeħel mal-mejda, li jista’ jtellef mill-funzjoni normali u tas-sikurezza tiegħu.
      
         Appoġġ għall-irbit fil-post
      
      L-appoġġ għall-irbit fil-post għandu jiżgura li meta jitwaħħal mal-wiċċ ta’ appoġġ, is-siġġu li jeħel mal-mejda ma jiċċaqlaqx matul l-użu intenzjonat. L-irbit fil-post ma għandux jippermetti li b’xi mod is-siġġu jogħla mill-art u jerġa’ jinżel.
      
         L-istabbiltà
      
      Is-siġġijiet li jeħlu mal-mejda ma jridux jingħalqu jew iduru meta jkun applikat stress mekkaninku statiku jew dinamiku waqt l-użu intenzjonat.
      4.3.   L-informazzjoni dwar is-sikurezza, il-manwal għall-utenti u l-immarkar
      
      
         Ġenerali
      
      L-informazzjoni dwar is-sikurezza trid tkun immarkata fuq il-prodott u tkun inkluża fl-istruzzjonijiet għall-utent.
      L-informazzjoni dwar is-sikurezza għandha tingħata bil-miktub fil-lingwa jew lingwi tal-pajjiż li fih jitqiegħed għall-bejgħ bl-imnut is-siġġu li jeħel mal-mejda u fi stampi li jinftiehmu weħidhom. L-immarkar kollu jrid jibqa’ leġġibbli u t-tikketti użati fl-immarkar ma għandhomx ikunu wħud li jinqalgħu faċilment.
      
         L-informazzjoni dwar ix-xiri tal-prodott
      
      Il-konsumatur għandu jkun jista’ jara b’mod ċar l-informazzjoni dwar ix-xiri tal-prodott fil-ħanut. L-informazzjoni tal-inqas trid tinkludi dan li ġej, kemm bil-miktub kif ukoll fi stampa li tinftiehem weħidha:
      
                  —
               
               
                  din id-dikjarazzjoni jew dikjarazzjoni ekwivalenti: “Dan il-prodott huwa maħsub għal tfal li ma jiżnux iktar minn 15-il kg u li jistgħu joqogħdu bilqiegħda weħidhom.”;
               
            
                  —
               
               
                  id-dimensjonijiet adegwati tal-wiċċ ta’ appoġġ li jrid jitwaħħal miegħu s-siġġu li jeħel mal-mejda.
               
            Għandha tingħata wkoll l-informazzjoni li ġejja:
      
                  —
               
               
                  “Dan is-siġġu li jeħel mal-mejda mhux adatt biex jintuża mal-imwejjed kollha. “Tużax imwejjed bil-wiċċ tal-ħġieġ, imwejjed bi wċuħ mhux marbutin mal-mejda, imwejjed li joqogħdu fuq sieq waħda, imwejjed tal-logħob tal-karti jew imwejjed tal-ikkampjar.”
               
            
         Immarkar
      
      Is-siġġu li jeħel mal-mejda għandu jkun immarkat b’mod viżibbli u permanenti kif ġej:
      
                  —
               
               
                  it-twissija “TWISSIJA! Qatt tħalli t-tfal weħidhom” trid tkun viżibbli meta jkun qed jintuża s-siġġu li jeħel mal-mejda;
               
            
                  —
               
               
                  it-twissija “TWISSIJA! “Dejjem uża s-sistema ta’ rbit għat-tfal u dik tat-twaħħil mal-mejda.”;
               
            
                  —
               
               
                  it-twissija “TWISSIJA! “Dejjem iċċekkja s-sikurezza u l-istabbiltà tas-siġġu li jeħel mal-mejda qabel tużah.”;
               
            
                  —
               
               
                  id-dikjarazzjoni “Piż massimu: 15-il kg.”
               
            
         Il-manwal għall-utenti
      
      L-istruzzjonijiet dwar l-assemblaġġ korrett u sikur u l-użu tas-siġġu li jeħel mal-mejda jridu jingħataw fil-manwal għall-utent. Dawn l-istruzzjonijiet għandhom ikunu preċiżi u mhux ambigwi u għandhom jinkludu mill-inqas dawn id-dikjarazzjonijiet jew dikjarazzjonijiet ekwivalenti:
      
                  —
               
               
                  “Aqra l-istruzzjonijiet sewwa qabel ma tuża l-prodott u żommhom għal referenza fil-futur Uliedek jistgħu jweġġgħu jekk ma ssegwix dawn l-istruzzjonijiet.”
               
            
                  —
               
               
                  “Dan is-siġġu li jeħel mal-mejda mhux adattat għal tfal li ma jistgħux joqogħdu bilqiegħda weħidhom.”
               
            
                  —
               
               
                  “TWISSIJA! Qatt tħalli t-tfal weħidhom.”
               
            
                  —
               
               
                  “Dejjem uża s-sistema ta’ rbit għat-tfal u dik tat-twaħħil tas-siġġu.”
               
            
                  —
               
               
                  “Dejjem iċċekkja s-sikurezza u l-istabbiltà tas-siġġu li jeħel mal-mejda qabel tużah.”
               
            
                  —
               
               
                  “Dan is-siġġu li jeħel mal-mejda mhux adatt biex jintuża mal-imwejjed kollha. “Tużax imwejjed bil-wiċċ tal-ħġieġ, imwejjed bi wċuħ mhux marbutin mal-mejda, imwejjed li joqogħdu fuq sieq waħda, imwejjed tal-logħob tal-karti jew imwejjed tal-ikkampjar.”
               
            
                  —
               
               
                  “Iċċekkja li l-mejda mhix waħda li tinqaleb jekk ikun qed jintuża siġġu li jeħel mal-mejda li jkun twaħħal magħha.”
               
            
                  —
               
               
                  “Tużax tvalji jew oġġetti oħra fuq il-wiċċ li jistgħu jtellfu l-funzjonament xieraq tal-elementi tal-irbit. L-istruttura tal-mejda u l-wiċċ żommhom nodfa u nexfin.”
               
            
                  —
               
               
                  “Dan is-siġġu li jeħel mal-mejda ma jistax jintuża minn tfal li jiżnu aktar minn 15-il kg.”
               
            
                  —
               
               
                  “Iċċekkja spiss il-viti u ssikkahom skont il-bżonn.”
               
            
                  —
               
               
                  “TWISSIJA! Tużax siġġu li jeħel mal-mejda jekk hemm xi komponenti miksura jew neqsin.”
               
            
                  —
               
               
                  “Tużax partijiet li jkunu jridu jinbdilu jekk mhux dawk approvati mill-manifattur jew id-distributur.”
               
            
                  —
               
               
                  “Torbotx siġġu li jeħel mal-mejda fejn it-tfal jistgħu jużaw saqajhom biex jimbuttaw mejda, siġġu ieħor jew xi struttura oħra, minħabba li dan jista’ jwassal biex is-siġġu li jeħel mal-mejda jinqala’ minn mal-mejda.”
               
            Id-dimensjonijiet adegwati tal-wiċċ ta’ appoġġ iridu jkunu speċifikati.
      
         (1)  Kif definit fl-Artikolu R1 tal-Kapitolu R1 tal-Anness I tad-Deċiżjoni Nru 768/2008/KE tal-Parlament Ewropew u tal-Kunsill (ĠU L 218, 13.8.2008, p. 82).
      
         (2)  Kif speċifikat fl-Artikolu R2 tal-Kapitolu R2 tal-Anness I tad-Deċiżjoni Nru 768/2008/KE.
      
         (3)  Kif definit fl-Artikolu R1 tal-Kapitolu R1 tal-Anness I tad-Deċiżjoni Nru 768/2008/KE.
      
         (4)  Kif speċifikat fl-Artikolu R4 tal-Kapitolu R2 tal-Anness I tad-Deċiżjoni Nru 768/2008/KE.
      
         (5)  ĠU L 170, 30.6.2009, p. 1.